KOMMISSIONENS BESLUTNING af 4. februar 1998 om indførelse af særlige foranstaltninger ved indførsel af frugt og grøntsager med oprindelse i eller afsendt fra Uganda, Kenya, Tanzania og Mozambique (EØS-relevant tekst) (98/116/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/43/EØF af 14. juni 1993 om levnedsmiddelhygiejne (1), særlig artikel 10, og

ud fra følgende betragtninger:

Der er rapporteret tilfælde af kolera i Østafrika og især i Uganda, Kenya, Tanzania og Mozambique; en delegation for Kommissionens ansvarlige tjenestegrene på stedet har konstateret, at der kan være en alvorlig sundhedsrisiko forbundet med levnedsmidler fra disse lande;

denne koleraforekomst kan udgøre en alvorlig risiko for folkesundheden i Fællesskabet, når kolerabakterien Vibrio cholerae overlever på levnedsmidler, der indføres fra disse lande; det er nødvendigt at indføre særlige foranstaltninger på fællesskabsplan over for visse former for frugt og grøntsager samt produkter fremstillet på basis heraf, som kan frembyde sundhedsrisiko;

ifølge Verdenssundhedsorganisationens anbefaling er sundhedsrisikoen lille, når transporten af frugter og grøntsager fra områder, hvor der forekommer kolera, overstiger ti døgn; disse foranstaltninger gælder derfor hovedsagelig for produkter, der transporteres til Fællesskabet ad luftvejen;

der bør indføres særlige betingelser for visse former for frugt og grøntsager samt produkter fremstillet på basis heraf, der er afsendt fra eller har oprindelse i Uganda, Kenya, Tanzania og Mozambique;

som en foreløbig sikkerhedsforanstaltning bør disse levnedsmidler derfor underkastes mikrobiologisk undersøgelse;

Den Stående Levnedsmiddelkomité (2) blev hørt den 15. januar 1998 -

VEDTAGET FØLGENDE BESLUTNING:

Artikel 1

Denne beslutning finder anvendelse på følgende produkter med oprindelse i eller afsendt fra Uganda, Kenya, Tanzania og Mozambique:

- Frugter og grøntsager, der er omfattet af Rådets forordning (EF) nr. 2200/96 (3) og (EØF) nr. 827/68 (4).

- Forarbejdede frugter og grøntsager, der er omfattet af Rådets forordning (EF) nr. 2201/96 (5).

- Andre frugter og grøntsager henhørende under kapitel 7, 8 og 20 i den kombinerede nomenklatur, som ikke er omfattet af de ovennævnte forordninger.

Artikel 2

Denne beslutning finder ikke anvendelse på følgende produkter:

1) Tørrede grøntsager, tørrede bælgfrugter, nødder og tørrede frugter henhørende under KN-kode 0712, 0713, 0802 og 0813 og alle frugter og grøntsager, der er tørret til en vandaktivitet på under 0,85.

2) Alle frugter og grøntsager, der ikke er snittede, og som transporteres under normale temperatur- og fugtighedsvilkår, når forsendelsestiden er mindst ti dage.

3) Frugter og grøntsager samt safter og pulp heraf i hermetisk lukkede dåser, glas og flasker, der efter lukningen med henblik på konservering er varmet op til over 70° C helt igennem.

4) Frugter og grøntsager i dåser, glas og flasker, der er syrekonserveret ved pH under 4,5.

5) Frosne frugter og grøntsager, der forinden er varmebehandlet ved over 70° C helt igennem og pakket under hygiejniske vilkår i Uganda, Kenya, Tanzania og Mozambique.

6) Bananer.

Artikel 3

1. Medlemsstaternes kompetente myndigheder udtager prøver af mindst ti procent af sendinger af frugter, grøntsager eller produkter fremstillet på basis heraf, der er defineret i artikel 1. Disse prøver underkastes mikrobiologisk undersøgelse med henblik på at sikre, at de pågældende frugter og grøntsager eller produkter fremstillet på basis heraf ikke frembyder sundhedsrisiko for mennesker, for så vidt angår Vibrio cholerae.

2. De kompetente myndigheder noterer bestemmelsessted/anvendelsesformål for alle sendinger, som der er udtaget prøver af.

3. Medlemsstaterne meddeler den relevante tjenestegren i Kommissionen resultaterne af disse undersøgelser den første dag i hver måned. Hvis der konstateres Vibrio cholerae, underretter medlemsstaten øjeblikkelig Kommissionen herom.

Artikel 4

Medlemsstaterne træffer de nødvendige foranstaltninger for at efterkomme denne beslutning. De underretter Kommissionen herom.

Artikel 5

Denne beslutning tages op til fornyet behandling, hvis der konstateres Vibrio cholerae efter prøveudtagning og mikrobiologisk undersøgelse som handlet i artikel 3, og under alle omstændigheder inden den 30. september 1998.

Artikel 6

Denne beslutning er rettet til medlemsstaterne.

Udfærdiget i Bruxelles, den 4. februar 1998.

På Kommissionens vegne

Martin BANGEMANN

Medlem af Kommissionen

(1) EFT L 175 af 19. 7. 1993, s. 1.

(2) SE 1969, II, s. 500 (EFT L 291 af 19. 11. 1969, s. 9).

(3) EFT L 297 af 21. 11. 1996, s. 1.

(4) EFT L 151 af 30. 6. 1968, s. 16.

(5) EFT L 297 af 21. 11. 1996, s. 29.